**Tisztelt Miniszterelnök Úr, Miniszter Asszony, Miniszter és Államtitkár Urak, országgyűlési – és fővárosi képviselők, főpolgármester - helyettes kollégáim!**

**Tisztelt vendégeink, és mindenekelőtt kedves kitüntetettek!**

Köszöntöm Önöket, valamennyiüket a Budapest városegyesítésének 145. évfordulója alkalmából tartott ünnepségünkön.

*„A várostervezés, az a művészet, amely várost alapoz meg illő tekintettel a lakosok egészségére és kényelmére, az ipar és a kereskedelem boldogulására és az épületek szépségére. „-* egyeztek meg ebben a fontos alapgondolatban a hajdani Közmunkák Tanácsának tagjai.

Buda és Pest rendezését, építését az ezernyolcszázas évek elejéig, József nádor színre lépéséig nagyrészt a véletlenek és különböző magánérdekek irányították. A kiváló várospolitikus vetette fel először azt az elgondolást, amely szerint Pest művészi központ és az egész ország fejlesztésének irányítója legyen. A Közmunkatanács hivatali előde az 1808-ban általa alapított és 1857-ig működő Szépítési Bizottmány dolgozta ki azokat a városrendészeti terveket, amelyek aztán keretet adtak a nagyarányú fejlődésnek. Ezekkel a már tervszerűnek mondható intézkedésekkel a reformkorra Pest lett a leggyorsabban fejlődő magyar város, a társasági és kulturális és gazdasági élet új központja.

A nemesség sorra építette a palotáit, a Pesti Hengermalom, a Pest - Vác között kiépített első vasútvonal, a Nemzeti Múzeum, a Nemzeti Színház, a Magyar Tudományos Akadémia is ekkor épült.

A Duna partján szemközt fekvő két települést a korabeli szóhasználat ekkor „ikervárosok”-ként”, „két testvérváros”-ként, vagy egyszerűbben „a fővárosok”- ként emlegette.

*„A szívből buzog minden – Magyarország szíve Pest és Buda” -* méltatta Széchenyiaz átalakulások eredményét.

Buda és Pest egyesítése már az 1830- as években is beszédtéma volt, a Lánchíd létrehozása is ezt a célt szolgálta, ezt a szükségszerű változást készítette elő. Széchenyi István városfejlesztési terveinek középpontjában az egységes főváros víziója jelent meg:

*„Mily haszon áradna ezen egyesülésből, mily virágzó fővárosa lenne Magyarországnak rövid idő múlva! Kivált, ha az országgyűlés is nem Pozsonyban, nem a határszéleken s oly távol Erdélytül, hanem az ország szívében tartatnék. Egy fővárosnak kellene ezeknek lenni, nem kettőnek; egy és nem megosztott, ellentmondó szívnek.” -*

A városok vezetése hosszú előkészületek és az akadályok leküzdése után végül 1872-ben sorsfordító döntést hozott: Az addig önálló három várost, Pestet, Budát és Óbudát Budapest néven egyesítették.

„*Buda és Pest szabad királyi Fővárosok, valamint Ó-Buda mezőváros és a Margitsziget, ez utóbbiak Pest vármegyéből kikebeleztetvén Buda-Pest főváros név alatt egy törvényhatósággá egyesíttetnek.”*

1872. december 23-án hirdették ki az egyesített Budapestről szóló 1872. évi X. törvényt, amely elrendelte az 54 ezer lakosú Buda és a 200 ezer lakosú Pest szabad királyi városok, valamint a 16 ezer lakosú Óbuda és a Margitsziget egyesítését.

A törvénytervezetet Wahrmann Mór pesti és Házmán Ferenc Buda utolsó polgármestere nyújtotta be a Parlamentben. Miután a honatyák a törvényt elfogadták, 34 tagú bizottság dolgozta ki a kerületek beosztását, a közgyűlés bizottsági szervezetét, ekkor alkották meg a városi jelképeket: Budapest zászlaját és címerét.

A megválasztott képviselők 1873. október 25-én a Vigadóban gyűltek össze, ahol formálisan is megalakították Budapest törvényhatóságát.

A főjegyző felolvasta Ferenc József levelét, amelyben az uralkodó megnevezte három jelöltjét a főpolgármesteri tisztségre. Közülük Ráth Károly ítélőtáblai alelnök nyerte el a tisztséget, így ő lett Budapest első főpolgármestere.

*„Önkormányzati jogánál fogva a főváros saját belügyeiben önállóan intézkedik, határoz és szabályrendeletet alkot, s határozatait és szabályrendeleteit saját közegei által hajtja végre*…” – rendelkezett a törvény, és ezzel sajátságos jogállást biztosított Budapestnek. A többi városi önkormányzattal szemben több és szélesebb körű autonómiával ruházta föl az egyesített fővárost. Az új Budapest élén már nem a főispán állt, hanem a főpolgármester, akit a király nem menthetett fel.

Az egy évig tartó egyesítési folyamat az 1873. november 17-i díszközgyűléssel ért véget.

145 évvel ezelőtt a *“A fővárosi tanács nemcsak megalakult, hanem az ügyek vitelét tényleg át is vette…”.* Ezt a jeles dátumot tekintjük az egységes Budapest hivatalos megalakulásának.

A városrendezéssel kapcsolatos teendők ellátására elrendelte a törvény az egészen 1948-ig működő Fővárosi Közmunkák Tanácsának felállítását, amelynek fő feladata a fővárosra vagy városrészekre kiterjedő szabályozási tervek készítése, a fejlesztési munkák előkészítése volt.

Míg 1870-ben Pest-Buda még a tizenhetedik, addig 1900-ban az egyesített Budapest már a nyolcadik volt az európai nagyvárosok sorrendjében. A főváros lakossága 1890-re 492 ezerre emelkedett. Budapest már 1890-ben kétszer akkora volt, mint Debrecen ma.

A magyar főváros kivételes tempójú fejlődése a térségben civilizációs mintát teremtett. Pest és Buda egyesítése a magyar nemzet életképességének egyik jelentős bizonyítéka.

Jókai Mór millennium utáni észrevételét továbbgondolva bizton állítható, hogy: „*Budapestnek nemcsak nőni, hanem emelkedni is kell!”*

Ennek az emelkedésnek görbéje most lehetőséget kap rá, hogy meredekebbé váljék.

A miniszterelnök úrral az imént írtunk alá egy tekintélyes horderejű és széleskörű megállapodást a Főváros és a Kormány együttműködéséről, melynek eredményeképpen a Főváros forrásbiztosítási lehetőségei előremozdulnak, továbbá választott főpolgármesterének és köztestületének jelentős befolyása lehet Budapest fejlődésére, jelentősebb, mint az elmúlt 70 év során bármikor.

Ha megfeleltethetően értelmezzük, és kihasználjuk a benne rejlő lehetőségeket, akkor akár az Andrássy–Podmaniczky-korszakhoz hasonló fejlődés elé nézhet a főváros.

A 15 pontból álló megállapodás – melynek csak egyik eleme a Fővárosi Közfejlesztések Tanácsának létrehozása – publikus, már ezekben a pillanatokban részletesen megismerheti a közvélemény hírportálokból, online újságokból, médiumokból.

Budapest mint egyesített főváros a magyar nemzetteremtés része és egyik fontos eredménye.

Fővárosunk viharos történelme mindenféle drámai eseményt túlélt, de a teremtő akarat eredményeként újra és újra megerősödött. A Főváros mai, fejlődő képét látva egészen biztosak lehetünk abban, hogy a budapestiekben, a Budapestért őszintén gondolkodó és dolgozó emberekben napjainkban is sokkal több az invenció, mint egy kevéssé nehéz sorsú főváros polgáraiban.

Az egységes Budapest létrejötte óta a város lakói: tudósok, tisztviselők, mérnökök, tanárok, orvosok, vállalkozók, munkások, művészek, sportolók, politikusok sokat tettek azért, hogy a magyar nemzet fővárosa méltó központja legyen Magyarországnak.

Az utóbbi években ismét markánsabban látszik a város vitalitása. Ez az életképesség, ez az erő és fejlődni akarás, és az ehhez kapcsolódó hol látványos, hol szerényen megbújó, de mindannyiszor nagyszerű, kivételes eredmények nem kis mértékben Önöknek, a mai nap díjazottjainak is köszönhetőek.

*„A magam részéről, amennyire ez erőmben áll, hozzájárulni óhajtok Pest város építéséhez…”:* írta szerény szavakkal Széchenyi gróf József nádornak, majd Budapestet egy új, minőségében szinteket átlépő fejlődési pályára állította.

Széchenyi életműve megtestesíti a modern várospolitikus eszményképét. Átgondoltság, szívósság, körültekintés, fáradhatatlanság, fantázia, önzetlenség és hűség jellemezte építő munkáját.

Az egységes főváros megalakulásának 145. évfordulóján a Pro Urbe és a Budapestért díjak kitüntetettjei az esélyegyenlőségért, a kultúráért, a közbiztonságért és a kiváló sportteljesítményekért adott elismerések birtokosai minden bizonnyal ebben az ünnepi pillanatban is átérzik azt a felelősséget, amit munkásságuk magában hordoz.

Ők mindannyian Budapest érdekében önként vállalták, hogy szorgalmukkal, tehetségükkel, morális mércéjükkel a Főváros közösségét szolgálják, mintát mutatnak az új generációknak. Értelmet adnak a bonum honestumnak, helyesen értelmezik azt az igazságon keresztül megvalósuló szabadságot, ami nem pusztán szeszélyek előtti akadályok eltakarítását jelenti, hanem azt, amit az ember elvégzendő feladatként kap.

Napjaink egyre inkább elbizonytalanodó értékrendjének világában szükség van követhető és követendő egyéniségekre, akik személyükben hitelesítenek értékeket, életcélokat. Számunkra Önök, Budapest legújabb kitüntetettjei ilyen személyiségek.

Budapest büszke Önökre.

Köszöntöm mindazokat, akik Budapestért a Magyar Nemzet és minden magyar fővárosáért tesznek és Széchenyi szavaival élve „ *tagjai azon láncolatnak, mely a honi erőknek Pest s Budára összesítése által a közjó előmozdítását szolgálják.”*.